જૂનાગઢથી ગીરનાર તરફ જતાં માર્ગ પર જમણીબાજુએ લગભગ એકાદ કિલોમીટરના અંતરે અશોકનો શિલાલેખ આવેલો છે. લગભગ 2200 વર્ષ જુના આ ઐતિહાસિક વારસાના સંરક્ષણ માટે 1900ની સાલમાં જૂનાગઢના નવાબે ઓરડો બનાવ્યો હતો. જૂનાગઢમાં શહેરી વિસ્તાર કરતા ભવનાથ વિસ્તારમાં વધારે વરસાદ જોવા મળતો હોય છે. ગીરનાર ઉપર ભારે વરસાદ પડે ત્યારે વરસાદી પાણી પૂરા વેગ સાથે ઘસમસતું નીચે આવે છે. પાણીના આ વેગને કારણે આ સંરક્ષિત દિવાલો અને છત તુટી પડી હોવાનું માનવામાં આવે છે.